
העוררת: 			הוועדה המקומית לתכנון ובניה אזור  
    			 	ע"י ב"כ עו"ד שלי רוזטל 
      
	-נגד-
 
המשיבה בערר אז/86041/0725 :		   	
אמות השקעות בע"מ
המשיבות בערר אז/86042/0725 :		   	
				אפריקה ישראל מגורים בע"מ ואח' 
				שתי המשיבות ע"י ב"כ עו"ד טלי סלטון-ישועה 
ו/או עו"ד יונתן ליבצ'יק 

פרטי הנכס: רח' משה שרת, מתחם "אופיס" אזור.
 	         גוש 6001, חלק מחלקה 142.

החלטה
1. לפנינו שני עררים שהגישה הוועדה המקומית לתכנון ולבנייה אזור על שומותיו המכריעות של השמאי המכריע, מר יעקב הלוי, מיום 2.4.2025. השומות נערכו ביחס להשבחה שנוצרה עקב אישורה של תכנית 554-0905372, "התחדשות עירונית במתחם אופיס - אזור", ובהתייחס לזכויות המשיבות במקרקעין הידועים כחלק מחלקה 142 בגוש 6001.
2. ההליך לפני השמאי המכריע התנהל במסגרת שני מינויים נפרדים, בהתאם לזהות בעלי הזכויות, אולם הדיונים המקצועיים התקיימו במאוחד. השמאי המכריע קיים שני דיונים, אפשר לצדדים להגיש התייחסויות משלימות, ולאחר מכן ניתנו השומות המכריעות מושא העררים.
3. במהלך ההליך שלפנינו הגיעו הצדדים להסדר פשרה חלקי, אשר קיבל תוקף של החלטה וצמצם את גדרי המחלוקת. לאחר הגשת כתב תשובה מאוחד קיימנו ביום 1.7.2026 דיון, שבמסגרתו נשמעו בהרחבה טענות הצדדים והשמאים מטעמם בנושאים שנותרו במחלוקת.
שומות הצדדים
4. בהתאם לשומת הוועדה המקומית היטל ההשבחה, כדלקמן:

5. בהתאם לשומת החברות היטל ההשבחה, כדלקמן:

6. בשומה המכרעת נקבע כך:

7. העררים שבפנינו הוגשו כנגד קביעות השמאי המכריע בשומות אלה.
היקף ההתערבות בשומה מכרעת
8. עררים אלה, ככל העררים המוגשים על שומת שמאי מכריע, נדונים על ידינו בהתאם לאמות המידה המצמצמות להתערבות שנקבעו בבר"ם 3644/13 משרד התחבורה נ' גלר דוד ואארורה ואח' (נבו, 23.4.2014): "ועדת הערר תיטה לאמץ את חוות דעתו של השמאי וככלל התערבותה תוגבל למקרים שבהם נפלה בה טעות מהותית או דופי חמור. [...] כך, למשל, ועדת הערר תיטה לאמץ את שיקול דעתו של השמאי אם מסקנותיו הושתתו על שיטה שמאית מקובלת ועל מסד עובדתי הולם, וזאת אף אם קיימות גישות מקצועיות שונות בשאלה שבמחלוקת". (ההדגשות אינן במקור)

9. דברים אלה נכונים במיוחד ביחס לקביעת מקדמי התאמה, המצויה בליבת המלאכה השמאית. בעמ"נ (חי') 58356-02-25 י.א. טאוורס החזקות ויזמות בע"מ נ' הוועדה המקומית לתכנון ובניה חדרה (נבו, 22.12.2025) נקבע: "בשים לב לכך שקביעת המקדם הינה כאמור עניין מובהק של שיקול דעת שמאי, קיימת גם אפשרות בלתי מבוטלת לכך שעל בסיס אותן עובדות רלוונטיות, שמאים שונים יגיעו למסקנות שונות". בית המשפט אף חזר על פסקי הדין המורים כי: "קביעת מקדם היא עניין שמאי מובהק".
10. בהתאם לאמור, ככל שטענות בעניין מקדמי התאמה אינן מושתתות על טענה משפטית, אלא על שיטה שמאית או על עניין שבמומחיות, לא נתערב בהן. ועדת הערר אינה אמורה להחליף את שיקול דעתו של השמאי המכריע בשיקול דעתה רק משום שניתן היה לנקוט גישה שמאית אחרת. ההתערבות שמורה למקרים שבהם מתעורר קושי מהותי, כגון הסתמכות על מסד עובדתי בלתי הולם, הנחות שאינן מוסברות או שאינן מתיישבות זו עם זו, תשתית משפטית חסרה או שגויה, או היעדר הנמקה המאפשרת לבקר את ההכרעה.
11. לצד זאת, מקום שבו לא ניתן להבין בבירור את הנתונים ששימשו בסיס להכרעה, את ההתאמות שנערכו או את היחס בין חלקים שונים בשומה, רשאית ועדת הערר להשיב את העניין לשמאי המכריע לצורך הבהרה ובדיקה נוספת. השבה כאמור אינה מבטאת, כשלעצמה, קביעה כי יש לבטל את השומה או כי יש להעדיף את עמדתו השמאית של אחד הצדדים.
12. לאחר ששמענו את טענות הצדדים, אנו סבורים כי רוב טענות העררים נדחות. בשתי סוגיות נדרשות הבהרה ובדיקה נוספת, כמפורט להלן.
13. ההבהרות נדרשות כדי שניתן יהיה לעמוד על מלוא דרך הילוכו של השמאי המכריע. ככל שהחסר הוא בהנמקה בלבד, ניתן יהיה להשלימו במסגרת הבהרותיו. אין בעצם הפניית השאלות שלהלן משום הבעת עמדה סופית באשר לנכונות השומה או לצורך בתיקונה.

שווי זכויות המגורים
14. השמאי המכריע קבע את שווי זכויות המגורים, בין היתר, על יסוד עסקאות בשני פרויקטים באזור. כעולה מטענות הצדדים, בקבוצת נתונים אחת נבחנו דירות ששטחן הממוצע כ - 104 מ"ר (עמוד 63 לשומה המכרעת), ואילו בקבוצת נתונים נוספת נבחנו דירות ששטחן הממוצע כ - 115 מ"ר (טבלה ראשונה עמוד 64 לשומה, ראה הערות לטבלה), בעוד שהדירה הממוצעת בהתאם לתמהיל הקבוע בתכנית היא בשטח של כ – 90 מ"ר (ראה המסקנה בעמוד 65 לשומה). אך הממוצע האמור משקף תמהיל של שטחי דירות מורכב יותר כך:

15. הוועדה המקומית טענה כי בפני השמאי המכריע הוצגו עסקאות בדירות ששטחן קרוב לשטח הדירה הממוצעת על פי התכנית, וכי לא ניתן להבין מדוע לא נעשה בהן שימוש ישיר או מה היה המשקל שניתן להן. עוד נטען כי לא ברור מהן ההתאמות שבוצעו ביחס לשטחי הדירות, ובפרט אם וכיצד הובאה בחשבון האפשרות כי השווי הממוצע למ"ר בדירות גדולות מושפע משוליותם של חלק מן השטחים.
16. המשיבות טענו מנגד כי השמאי המכריע בחן שתי קבוצות נתונים, ערך את ההתאמות המקצועיות שמצא לנכון והגיע באמצעותן לערכים דומים. לשיטתן, תוצאה זו מלמדת כי ההבדלים בשטחי הדירות לא השפיעו באופן מהותי על השווי, וכי מדובר בעניין המצוי בליבת שיקול דעתו המקצועי של השמאי המכריע.
דיון והכרעה
17. איננו קובעים בשלב זה כי היה על השמאי המכריע להסתמך דווקא על קבוצת עסקאות מסוימת, או כי היה עליו לקבוע מקדם שוליות בשיעור זה או אחר. עם זאת, קיים קושי להתחקות אחר היחס בין נתוני השטח השונים המופיעים בשומה, אחר שטח דירת הייחוס שאליו בוצעו ההתאמות ואחר האופן שבו השפיעו עסקאות בדירות גדולות יותר על התוצאה של מגוון הדירות בתמהיל הקיים בפרויקט.
18. בהקשר זה נזכיר כי בגישת ההשוואה אין די בהצגת מקבץ עסקאות ובחישוב תוצאה ממוצעת. יש לבחון אם הנכסים שנכללו במקבץ אכן בני השוואה לנכס הנישום, וככל שקיימים ביניהם הבדלים מהותיים - לרבות בהיבט הגודל/שטח הדירה - יש להבהיר אם נערכו בגינם התאמות ומה טיבן. כך עולה גם מהתקינה השמאית, ראו: פרק 4 לתקן 2.1.
19. כך, בערר 8034/17 חברת הכשרת הישוב בישראל בע"מ נ' הוועדה המקומית לתכנון ולבנייה חדרה (נבו, 22.5.2018), הודגש כי שימוש בעסקאות שנערכו בנכסים שגודלם שונה מגודל הנכס הנישום מחייב בחינה של הפער וביצוע התאמה מנומקת. כך:
במילים אחרות, בפני השמאי המכריע עמדה ברירה בין שתיים: או להתבסס על עסקאות השוואה בנכסים בעלי מאפיינים דומים לאלו של המקרקעין, כלומר כאלו אשר אינם מטריחים בביצוע התאמות; או לחלופין להתבסס על עסקאות השוואה בנכסים בעלי מאפיינים דומים פחות לאלו של המקרקעין, תוך ביצוע ההתאמות המחויבות[.....]
לצורך המחשה ניטול לדוגמא מקרקעין בהם בנוי מבנה בן 10 קומות, 4 דירות בכל קומה (סך-הכול 40 דירות). הדירות בצדו המערבי של הבניין משקיפות אל עבר הים, ואילו מחלונות הדירות שבצד המזרחי של הבניין ניבט אזור תעשיה כבדה.
נניח כי 20 דירות בבניין הנ״ל כבר נמכרו; 10 דירות הפונות לכיוון מערב נמכרו במחיר זהה של 1,500 ש״ח למ״ר, ו-10 דירות הפונות לכיוון מזרח נמכרו במחיר זהה של 1,000 ש״ח למ״ר. כעת נמכרת דירה נוספת הפונה לצד מזרח, ונשאלת שאלת שוויה בשוק החופשי.
כפי ששנינו לעיל, אפשרות לגיטימית אחת לעריכת השומה – והיא האפשרות העדיפה – היא להתבסס על העסקה בנכס עצמו, או למזער על עסקה זו ועל עסקאות השוואה בנכסים בעלי מאפיינים חופפים לאלו של הנכס הנמכר (דירות הפונות לכיוון מזרח בלבד), ללא צורך בביצוען של התאמות כלשהן.
בשיטה זו יוערך שוויה של הדירה הנמכרת בסך של 1,000 ש״ח למ״ר.
אפשרות לגיטימית אחרת לעריכת השומה, המובילה לתוצאה זהה, היא להתבסס על כלל עסקאות ההשוואה בבניין, תוך ביצוע ההתאמה הנדרשת לעניין המיקום.
על-פי שיטה זו, שווי מ״ר קרקע בהתעלם מכיוון הנכס הינו 1,250 ש״ח למ״ר, ועל שווי זה יש להפעיל מקדם התאמה לאור המיקום הרלוונטי של הדירה בה עסקינן (20% בנתוני הדוגמא, כך שהמקדם לדירה בכיוון מערב הוא 1.2, והמקדם לדירה בכיוון מזרח הוא 0.8).
ואולם יושם אל לב, כי בשיטה השנייה קביעת שווי שוק אחיד לכלל הדירות: 1,250 ש״ח למ״ר, תוך הימנעות מהפעלת מקדם התאמה לעניין המיקום, תביא לכך שעבור דירות הפונות לכיוון מערב תחושב השבחה בחסר (250 ש״ח למ״ר פחות משווי השוק), ואילו עבור הדירות הפונות לכיוון מזרח תחושב השבחה ביתר (250 ש״ח למ״ר מעבר לשווי השוק).
במקרה שעל המדוכה נקט השמאי המכריע באפשרות השנייה, תוך שלקביעת השווי הובאו על-ידו כדי חשבון גם נתוני השוואה מעסקאות שבוצעו במגרשים גדולים (בהשאלה: דירות הפונות לכיוון מזרח), וגם נתוני השוואה מעסקאות שבוצעו במגרשים קטנים (בהשאלה: דירות הפונות לכיוון מערב).
לאור הנתונים שעמדו בפניו קבע השמאי המכריע שווי שוק אחיד לכלל הנכסים (1,285 ש״ח למ״ר), וזאת בטווח שבין מחירי העסקאות שבוצעו בחלקות הגדולות לבין מחירי העסקאות שבוצעו בחלקות הקטנות.
אלא שבהמשך לכך לא בוצעה ההתאמה המתחייבת לעניין שטח המקרקעין הנישומים, והלכה למעשה למאפיין רלוונטי ודומיננטי זה לא ניתן ביטוי כלשהו במסגרת הערכת עליית השווי.


20. הדברים שנקבעו בעניין הכשרת היישוב יפים, בשינויים המחויבים, גם לענייננו. אין פסול עקרוני בהסתמכות על מאגר המשלב עסקאות בנכסים בעלי מאפיינים שונים; ואולם, ככל שנבחרה דרך זו, נדרש להסביר ולבצע את ההתאמות המתחייבות מן ההבדלים שבין נכסי ההשוואה לבין הנכס הנישום. 
21. טענת הוועדה המקומית אינה מתמצה בכך שהשמאי המכריע הסתמך על עסקאות בדירות ששטחן שונה משטח הדירה הממוצעת בתכנית. לטענתה, במסגרת מאגר הנתונים שעמד לפניו נכללו גם עסקאות ישירות בדירות ששטחן קרוב לכ - 90 מ"ר, אך לא הובהר מדוע לא ניתן להן המשקל המתאים. תחת זאת שולבו בניתוח עסקאות בדירות גדולות יותר, אשר המחיר הממוצע למ"ר בהן נמוך יותר, ובוצעו התאמות על יסוד שטח ייחוס של כ - 115 מ"ר, אף ששטח הדירה הממוצעת בפרויקט הנישום הוא כ - 90 מ"ר. לטענת העוררת, דרך זו עירבה בין דירות בעלות מאפיינים שונים, לא נתנה ביטוי לשוליות המשתקפת בנתוני העסקאות עצמם, ואף הביאה להפחתת עסקאות בדירות ששטחן תואם את המוצר הנישום.
22. לפיכך מתבקש השמאי המכריע להבהיר:
א. מה משמעותו של הנתון בדבר שטח ממוצע של כ - 115 מ״ר המופיע בסיפת טבלת עסקאות ההשוואה, והאם נתון זה שימש כשטח הייחוס לצורך ביצוע ההתאמות. ככל שכן, יבהיר מדוע נבחר שטח ייחוס זה, שעה ששטח הדירה הממוצעת בהתאם לתמהיל הקבוע בתכנית הוא כ - 90 מ״ר.
ב. השמאי המכריע יבהיר כיצד בוצעו ההתאמות לעסקאות בדירות ששטחן 86–99 מ"ר, לעומת ההתאמות שנערכו  - או שלא נערכו  -  לעסקאות בדירות ששטחן גדול יותר; וזאת בשים לב לטענת העוררת כי לעסקאות הקרובות בגודלן למוצר הנישום בוצעה התאמה כלפי מטה, בעוד שלעסקאות בדירות גדולות יותר לא בוצעה התאמה מקבילה.
ג. עוד יבהיר אם העסקאות בדירות ששטחן 86–99 מ"ר נותחו כקבוצת השוואה עצמאית; ואם לא – מה הטעם לכך. כן יבהיר מדוע לא ניתן להן, ככל שלא ניתן, משקל מוגבר, והאם קיים בנתונים בסיס למסקנה בדבר שוליות או יתרון בשווי למ"ר הנובעים מגודל הדירה.
ד. לאחר מתן ההבהרות יקבע השמאי המכריע אם יש בדברים כדי לשנות את השווי למ"ר מבונה למגורים שקבע. בין אם ימצא שיש מקום לשינוי ובין אם לאו, ינמק את קביעתו ויסביר כיצד הנתונים וההתאמות מתיישבים עם התוצאה שאליה הגיע.


המרחק מכביש 1 ומקדם ההפחתה
23. בשומה המכרעת צוין כי מגרשים 201–202 מצויים במרחק של כ - 35 מטר מקו הבניין עד לאמצע הדרך. כך:
"בהתאם לנספח הבינוי שמחייב חלקית (לעניין קווי הבניין ומספר הקומות המרבי), מגרשים 201 + 202 מרוחקים כ  - 35 מ׳ מקו בניין עד לאמצע כביש מס׳ 1".
24. לשיטת הוועדה המקומית, המרחק ממרכז ציר הדרך גדול יותר מן המרחק שצוין בשומה ובהתאם לנספח הבינוי עומד על 75 מ', ולכן הפגיעה הנובעת מן הקרבה לכביש וההפחתה בגינה אמורות להיות מתונות יותר.
25. מנגד, המשיבות טענו אפוא כי הנתון של מרחק כ - 35 מטר מתייחס לשפת הדרך, וכי ההתייחסות ל"אמצע הדרך" בשומה היא טעות קולמוס בלבד. לתמיכה בטענתן הציגו את התרשים שלהלן:
[image: ]
דיון והכרעה
26. השמאי המכריע התייחס במלל ל"אמצע כביש מס' 1", אך הצמיד לו מרחק של כ - 35 מטר, המשקף, לפי התרשים, את המרחק לשפת הדרך ולא למרכז הציר. לשיטת הוועדה המקומית, ככל שנתון זה שימש בסיס לקביעת המקדם, יש לבחון אם המרחק הנכון מחייב הפחתה מתונה יותר.
27. לא ניתן להבין מן השומה אם אי-ההתאמה בין תיאור נקודת המדידה לבין המרחק שננקב הייתה טעות מילולית בלבד, או אם הנתון שימש בפועל בקביעת מקדם ההפחתה. על פני הדברים נראה כי מדובר באי-דיוק תיאורי, שכן הנתון הפיזי נסקר בשומה גם קודם לכן. אלמלא הוחזרה השומה ממילא לשמאי המכריע, לא היינו רואים מקום להשבה נוספת מטעם זה בלבד. ואולם, משהשומה מוחזרת, יתבקש השמאי המכריע להבהיר האם יש חוסר דיוק בעניין זה בשומתו, ואם יש לאי-הדיוק השלכה על המקדם שקבע.
28. באותה מסגרת יבהיר השמאי המכריע אם בקביעת המקדם הובאו בחשבון מאפייני המיקום הנוספים שאליהם הפנתה העוררת, ובכלל זה הנגישות התחבורתית והקרבה לפארק אריאל שרון; וככל שלא הובאו בחשבון, אם יש בכך כדי לשנות את קביעותיו ביחס לייעודים שנבחנו בשומה.
29. אין בעצם הפניית שאלות אלה משום קביעה כי מקדם ההפחתה שגוי. השמאי המכריע יבהיר את דרך הילוכו ויקבע אם יש לאמור השלכה שמאית על התוצאה.
דיור מוגן ודיור בהישג יד
טענת כפל ההפחתה בגין הקרבה לכביש 1
30. העוררת טוענת כי בתחשיב שווי הדיור המוגן והדיור בהישג יד נפלה שגגה, שכן השמאי המכריע הביא בחשבון פעמיים את השפעת הקרבה לכביש 1.
31. העוררת מפנה לכך שבפרק ההכרעה בעניין הדיור המוגן קבע השמאי המכריע שווי של 3,800 ש"ח למ"ר מבונה, תוך שציין (עמוד 73 לשומה המכרעת) כי השווי שנקבע מגלם, בין היתר, את מיקום השימוש בסמוך לכביש ארצי מס' 1. בדומה, ביחס לדיור בהישג יד נקבע שווי של 2,600 ש"ח למ"ר מבונה, וגם שם צוין (עמוד 76 לשומה המכרעת) כי השווי מגלם את מיקומו של הנכס בסמוך לכביש 1.
32. אלא שבתחשיב שוויו של מגרש 203, בעמוד 84 לשומה המכרעת, ערך השמאי המכריע הבחנה נוספת בין שטחים שחזיתם אינה גובלת בכביש 1, אשר לגביהם הוחל מקדם מיקום 1.0, לבין שטחים שחזיתם גובלת בכביש 1, אשר לגביהם הוחל מקדם מיקום 0.9. ההבחנה נעשתה הן ביחס לדיור המוגן והן ביחס לדיור בהישג יד. לטענת העוררת, משערכי הבסיס כבר מגלמים את הקרבה לכביש, החלת מקדם נוסף בשיעור 0.9 מפחיתה פעם נוספת את השווי בשל אותו מאפיין ממש. 
33. המשיבות טוענות כי מדובר בשני רבדים שמאיים נפרדים. לשיטתן, ערכי הבסיס שקבע השמאי המכריע מגלמים את מיקומו הכללי של הפרויקט באזור ובסמוך לכביש 1, וזאת במסגרת התאמת נתוני ההשוואה שנלקחו ממקומות אחרים לנכס הנישום. לעומת זאת, מקדם 0.9 מבטא פגיעה נוספת ומקומית בשטחים מסוימים בלבד, שחזיתם גובלת ישירות בכביש. בהקשר זה הודגש בדיון כי השמאי המכריע לא החיל את המקדם הנוסף על כלל שטחי הדיור המוגן והדיור בהישג יד, אלא הבחין בתוך המגרש בין השטחים החזיתיים לבין השטחים האחרים. 

דיון והכרעה
34. לאחר שבחנו את טענות הצדדים ואת השומה המכרעת, לא מצאנו כי הוכח כפל הפחתה המצדיק את התערבותנו.
35. אכן, השמאי המכריע ציין בעת קביעת ערכי הבסיס לדיור המוגן ולדיור בהישג יד כי הערכים שנקבעו מגלמים את מיקומו של הנכס בסמוך לכביש 1. בהמשך לכך הוחל מקדם 0.9 על השטחים שחזיתם גובלת בכביש. עם זאת, אין בעצם העובדה שהקרבה לכביש נזכרת בשני שלבים בתחשיב כדי ללמד כי אותו רכיב הופחת פעמיים.
36. יש להבחין בין שני מאפיינים שמאיים שונים. האחד הוא מיקומו הכללי של הפרויקט: מגרש 203 מצוי במתחם הגובל בכביש ארצי מרכזי, ועל כן התאמת נתוני ההשוואה לנכס הנישום יכולה להביא בחשבון את הסביבה הכללית שבה הוא מצוי. האחר הוא מיקומם היחסי של השטחים בתוך המגרש: גם בתוך פרויקט המצוי כולו בסמוך לכביש, ייתכן הבדל בין שטחים הפונים ישירות אל הכביש וגובלים בו לבין שטחים עורפיים או מרוחקים יותר ממנו.
37. כך, למשל, אין סתירה בכך ששווי כלל הדירות בפרויקט יותאם למיקומו הכללי בסמוך לדרך ראשית, ובה בעת דירות חזיתיות לדרך יוערכו בשווי נמוך מדירות עורפיות באותו פרויקט. ההפחתה הראשונה עוסקת במיקומו של הפרויקט בסמיכות לדרך ארצית ביחס לנתוני ההשוואה; השנייה עוסקת בהבדלי המיקום הפנימיים בין חלקי הפרויקט עצמו.
38. דרך הילוכו של השמאי המכריע עולה גם ממבנה התחשיב. בעמוד 84 לשומה לא הוחל מקדם 0.9 באופן גורף על כלל שטחי הדיור המוגן או הדיור בהישג יד. השמאי פיצל כל אחד מן השימושים לשתי קבוצות שוות: שטחים שחזיתם אינה גובלת בכביש, במקדם 1.0, ושטחים שחזיתם גובלת בכביש, במקדם 0.9. הבחנה מפורשת זו תומכת במסקנה כי המקדם הנוסף נועד לבטא את החשיפה הישירה של חלק מן השטחים, ולא לחזור על ההתאמה הכללית למיקומו של המגרש, כפי שטענה הוועדה המקומית. 
39. כדי לבסס טענה לכפל הפחתה, לא היה די להראות כי השמאי המכריע התייחס פעמיים לכביש 1. היה על העוררת להראות כי בעת קביעת ערכי הבסיס של 3,800 ש"ח ושל 2,600 ש"ח כבר הובאה בחשבון, באופן נפרד ומלא, אותה חשיפה חזיתית ישירה שבגינה הוחל לאחר מכן מקדם 0.9. תשתית כזו לא הונחה. לשון השומה בשלב קביעת ערכי הבסיס מתייחסת למיקומו של הנכס "בסמוך" לכביש 1, ואילו התחשיב הסופי מתייחס באופן ממוקד לשאלה אם חזיתם של השטחים גובלת בכביש. אין מדובר בהכרח באותו מאפיין.

40. אף אין בידינו לקבל את הטענה כי היה על השמאי המכריע לפרט מעבר לכך את ההבחנה בין שני הרבדים. השומה המכרעת מציגה את ערכי הבסיס, ולאחר מכן מפרטת בטבלה את ההבחנה בין השטחים החזיתיים לבין יתר השטחים ואת המקדם שניתן לכל קבוצה. דרך החישוב ניתנת להבנה וביקורת, ולמעשה מפורטת דיה על מנת להבהיר את כוונתו של השמאי המכריע.
41. הטענה שהועלתה לפנינו היא כי עצם החלת המקדם יוצרת כפל הפחתה. טענה זו אינה מוכחת. קביעת ההבדל בין השפעת המיקום הכללי לבין השפעתה של חזית ישירה לכביש היא קביעה שמאית מקצועית המצויה בתחום מומחיותו של השמאי המכריע, ולא הוצג פגם מהותי המצדיק את התערבות ועדת הערר בה.
42. לפיכך, טענת העוררת בדבר כפל הפחתה בגין הקרבה לכביש 1 נדחית.

הטענה בדבר אי התייחסות לשומת דודזון שמאמה
טענות הצדדים
43. הוועדה המקומית טוענת כי בעת קביעת שווי הזכויות לדיור מוגן היה על השמאי המכריע להידרש לשומתה המכרעת של השמאית אוולין דודזון שמאמה, אשר הוצגה לפניו במסגרת ההליך. לפי הנטען, אותה שומה נערכה ביחס לפרויקט בעל מאפיינים דומים: מועד קובע קרוב, היקף דומה של יחידות דיור מוגן, עירוב שימושים ואוכלוסיית יעד בעלת מאפיינים דומים. עוד נטען כי גם שומת דודזון שמאמה התבססה על גישת ההשוואה ועל ניתוח מכרזי רשות מקרקעי ישראל, ואף על חלק מנתוני ההשוואה שנבחנו בענייננו, אך הגיעה לשווי של 5,000 ש"ח למ"ר מבונה, לעומת 3,800 ש"ח למ"ר שקבע השמאי המכריע.
44. לשיטת הוועדה המקומית, היא אינה מבקשת לראות בשומת דודזון שמאמה מקור מחייב או לאמץ את תוצאתה באופן אוטומטי. טענתה היא כי לנוכח הדמיון הנטען בין השומות ולנוכח הפער בתוצאה, היה על השמאי המכריע להסביר מדוע אין הוא נותן לה משקל. משלא עשה כן, נטען כי השומה המכרעת לוקה בחוסר הנמקה. העוררת הוסיפה כי הערר שהוגש על שומת דודזון שמאמה אינו עוסק בשווי הדיור המוגן שנקבע בה, ועל כן אין בעצם הגשתו כדי להפחית ממשקלה לעניין שלפנינו.
45. המשיבות טוענות מנגד כי שומת דודזון שמאמה אינה עסקת השוואה ואינה נתון שוק ראשוני, אלא מסקנה מקצועית של שמאית אחרת ביחס למקרקעין אחרים. לטענתן, שמאי מכריע אינו מחויב להתייחס בנפרד לכל שומה מכרעת שהוגשה לפניו, ובוודאי שאין פער בין תוצאת שומה אחת לאחרת מקים, כשלעצמו, עילה להתערבות.
46. המשיבות מדגישות כי השמאי המכריע לא קבע את השווי על דרך של אומדן כללי או בהסתמך על מקור יחיד. הוא בחן מכרזי רמ"י רבים, ניתח אותם, ערך התאמות למועד, למיקום ולהיקף הפרויקט, והגיע לתוצאה עצמאית. לשיטתן, לא ניתן לתקוף שומה מפורטת, הנשענת על נתוני שוק, רק משום ששמאית אחרת הגיעה בנכס אחר לתוצאה שונה.
דיון והכרעה
המסגרת הנורמטיבית - משקלה של שומה מכרעת נוספת לענייננו
47. הוועדה המקומית טוענת כי לנוכח הדמיון הנטען בין הפרויקטים, סוג השימוש, המועדים הקובעים והחפיפה בחלק מנתוני ההשוואה, היה על השמאי המכריע להידרש לשומת דודזון שמאמה ולהסביר מדוע אין בתוצאה שנקבעה בה כדי לשנות ממסקנתו. לשיטתה, היעדר התייחסות כאמור הוא פגם חמור המצדיק את התערבותנו. אין בידינו לקבל טענה זו.
48. שומה מכרעת שנערכה ביחס למקרקעין אחרים עשויה לשמש מקור מקצועי מסייע או אמצעי לבחינת סבירותה של השומה הנדונה. תקן 2.1 מכיר באפשרות להסתייע בערכי שווי שנקבעו בשומות אחרות, ומייחס משקל גבוה יותר לשומות שנערכו במסגרת הליך שיפוטי או מעין-שיפוטי, ובכלל זה לשומות מכריעות (סעיף 4.4 לתקן). עם זאת, משקלה של שומה אחרת תלוי במידת הדמיון בין המקרקעין והזכויות, במועדים הקובעים, במסדי הנתונים ובהתאמות שנערכו. היא אינה שקולה לעסקת שוק ישירה, שניתן להתאימה לנכס הנישום במידה מזערית, ואינה בגדר תקדים המחייב את השמאי המכריע להגיע לאותה תוצאה.
49. מצב שונה מתעורר כאשר השומות הסותרות נועדו להעריך את אותה השבחה של אותם מקרקעין בגין אותה התכנית. בנסיבות אלה אין מדובר רק בפער מקצועי בין שמאים, אלא בקושי מוסדי, הנובע מקביעת שווי שונה לאותם מקרקעין, לאותו מועד קובע ולגבי אותם בעלי זכויות.
50. כך, בבר"ם 2049/15 פרדסי כפר ברנדייס בע"מ נ' הוועדה המקומית לתכנון ולבנייה חדרה (נבו, 31.5.2015), נדון מצב שבו מונו שמאים מכריעים שונים ביחס לאותה חלקת מקרקעין, לאותו מועד קובע ואף לאותם בעלי זכויות. בית המשפט העליון קבע:
"במבט הצופה פני עתיד אציין כי הלקח הברור שעולה מהבקשה דנן הוא כי במקרים שבהם קיימים כמה חייבים בתשלום של היטל השבחה בגין אותה חלקת מקרקעין, ככלל, נודעת עדיפות למינויו של שמאי מכריע אחד באופן שימנע מראש מצב של שומות סותרות כמו בענייננו. קיומן של שומות סותרות ביחס לאותם מקרקעין, לאותו מועד קובע ואף לאותם בעלי זכויות, במסגרת הליכים של שומה מכרעת, חותר תחת התכלית של שוויון בגבייתם של תשלומי חובה, וממילא גם באמון הציבור בהליכים אלה. על כן, יש להימנע ממנו ככל הניתן."
51. המשקל המיוחד שניתן באותו עניין לשומה הנוספת לא נבע אפוא מעצם קיומה של תוצאה שמאית שונה, אלא מן הזהות בין המקרקעין, המועד הקובע, בעלי הזכויות ואירוע ההשבחה. הבחנה זו הודגשה גם בעמ"נ (חי') 12379-02-14 מצקין נ' הוועדה המקומית לתכנון ובניה חדרה (נבו, 17.2.2015), שבו נקבע:
"למעשה בפנינו שתי עסקאות של החברות שנעשו על ידי בעלי השליטה בסמיכות זו לזו ועל כן היה נכון לצרף את הבקשות למינוי שמאי מכריע ולקבוע שומה אחת לגבי השבחת המקרקעין ביום הקובע. מינוי שני שמאים מכריעים לשם עריכת שומה של אותם מקרקעין, לאותו יום קובע, לאותם בעלי זכויות רשומים, היא שיצרה תקלה, גרמה לכך שבפנינו שתי שומות שונות שאינן יכולות לדור בכפיפה אחת.
המצב שנוצר שונה ממצב שבו שני שותפים ביצעו עסקאות נפרדות ובמסגרת כל עסקה מונה שמאי מכריע שונה, או ממצב בו בעלי חלקות סמוכות מבצעים עסקאות דומות. אכן, במצבים שכאלו קבלת הטענה כי השוני בשומות מחייב שומה חדשה תיצור מצב בלתי נסבל בו לעולם יהיה צורך למנות שמאי אחד על כל החלקות ולכל העסקאות במקרקעין. אלא שלא זה המצב בפנינו, שכן כאמור עסקינן באותם מקרקעין ואותם בעלים רשומים. מצב בו שווי המקרקעין לאותו מועד עבור אותם בעלים משתנה בשל הגשת בקשות נפרדות למינוי שמאי מכריע, אינו סביר, פוגע באמון הציבור בהליכי השומה ועל כן ראוי ונכון היה למנות שמאי מכריע נוסף ויחיד לכל המקרקעין, בדיוק כפי שצפוי כי יעשה מלכתחילה.".
ראו בענין זה גם החלטתנו בערר (ת"א) 8016-02-20 הועדה המקומית לתכנון ולבנייה תל אביב-יפו נ' צפרירי ניסים (נבו, 17.11.24) (עמודים 24 - 27).
52. מכאן שהצורך המערכתי ליישב בין שומות מכריעות מתעורר בעוצמה מיוחדת כאשר הן עוסקות באותה השבחה ובאותם מקרקעין ונועדו לשמש בסיס אחיד ושוויוני לחיובם של בעלי הזכויות. 
53. לעומת זאת, כאשר מדובר במקרקעין אחרים במיקום שונה ובתכנית אחרת ודאי במועד קובע שונה, אין בעצם הפער בין התוצאות כדי ליצור סתירה מוסדית, או לחייב את השמאי המכריע ליישב את הפער בין השומות. עם זאת, כאשר הוצגה לשמאי המכריע שומה אחרת בעלת זיקה מקצועית ממשית לסוגיה שבמחלוקת, ראוי כי ייתן עליה את דעתו ויבהיר, במפורש או מתוך הנמקתו הכוללת, מדוע אין בה כדי לשנות ממסקנתו. אין בכך כדי לחייבו לאמץ את השומה האחרת, או ליישב כל פער בין התוצאות. השאלה היא אם ניתן להבין מן השומה את הבסיס המקצועי לתוצאה שנקבעה ואת הטעם לכך שהמקור הנוסף לא שינה ממנה.


54. הדברים עולים בקנה אחד עם אמת המידה המצומצמת להתערבות בשומה מכרעת. השאלה אינה אם ניתן היה להגיע לתוצאה אחרת על יסוד שומה נוספת, אלא אם השומה הנבחנת מבוססת על שיטה שמאית מקובלת, על מסד עובדתי הולם ועל הנמקה המאפשרת להתחקות אחר דרך הילוכו של השמאי המכריע. כאשר כל התנאים האמורים מתקיימים, אין בעצם קיומו של פער בין שומה מכרעת לבין שומה מכרעת נוספת כדי להצדיק התערבות, עם זאת, משקלה של השומה המכרעת הנוספת וחובת ההתייחסות אליה יבחנו בהתאם למידת זיקתה המקצועית לסוגיה שבמחלוקת.
מן הכלל אל הפרט
55. שומת דודזון שמאמה, שעליה מבקשת הוועדה המקומית להסתמך, נערכה ביחס למקרקעין בגוש 6498 חלקה 242, לפי תכנית 455-0383331 "הכניסה לסביון", למועד קובע 24.7.2022 ולבקשת חברת אפריקה ישראל. לעומת זאת, ענייננו במקרקעין באזור, בתכנית אחרת ובמועד קובע 24.2.2024.
56. אין מדובר אפוא באותם מקרקעין, באותה תכנית, באותו מועד קובע, באותם בעלי זכויות או באותו אירוע השבחה. קווי הדמיון הנטענים בין הפרויקטים עשויים להקנות לשומת דודזון שמאמה משקל מקצועי מסוים ולאפשר לה לשמש אמצעי לבחינת סבירות התוצאה, אך אין הם יוצרים את הסתירה המוסדית שנדונה בעניין כפר ברנדייס ואינם מחייבים תוצאה זהה.
57. שומת דודזון שמאמה והשווי שנקבע בה הובאו לפני השמאי המכריע ונזכרו במסגרת הצגת עמדתה של שמאית הוועדה המקומית. עם זאת, השמאי המכריע לא דן בה בנפרד ולא הסביר במפורש את הפער בין התוצאות. השאלה היא אפוא אם הנמקתו הכוללת מציגה תשתית שמאית עצמאית ומספקת, המאפשרת להבין מדוע הגיע לתוצאה שקבע אף שהוצגה לפניו שומה אחרת שבה נקבע שווי גבוה יותר.
58. עיון בשומה מלמד כי התוצאה שנקבעה נשענה על תשתית שמאית עצמאית ומפורטת. השמאי המכריע דחה את גזירת שווי הדיור המוגן משווי המגורים בסביבה והעדיף השוואה ישירה למכרזי רמ"י לדיור מוגן, תוך ביצוע התאמות למיקום, לזמן ולהיקף הפרויקט. הוא הסביר כי התאמת המיקום לדיור מוגן מחייבת בחינה של מאפייני האוכלוסייה, רמות הביקוש וההכנסה, שיעור האוכלוסייה המבוגרת, ההיצע הקיים והאוכלוסייה בערים הסמוכות. הנמקה זו מבהירה מדוע אין די במחירי המגורים המקומיים ומדוע ניתן להסתייע במכרזים מיישובים אחרים, בכפוף להתאמות.

59. השמאי המכריע סקר את מכרזי הדיור המוגן שנערכו במחוזות מרכז ותל אביב משנת 2021, ומצא כי שיעור הצלחת השיווקים עמד על כ-40% וכי גם במכרזים שהצליחו התקבל מספר מצומצם של הצעות. לצורך הרחבת המדגם כלל בניתוח גם מכרזים מבית שמש ומזיכרון יעקב, בשל היקף פרויקט דומה, סמיכות הזמנים והצורך בבסיס נתונים רחב יותר, תוך יישום התאמות למיקום, לזמן ולגודל.
60. בסיס הנתונים כלל שמונה תוצאות מתואמות, בערכים של 4,094; 4,024; 4,434; 2,830; 4,161; 3,620; 3,344 ו-3,419 ש"ח למ"ר מבונה. הוועדה המקומית לא הצביעה על טעות קונקרטית בתמורות, בשטחים האקוויוולנטיים או במקדמי ההתאמה. הממוצע החשבוני של הערכים עומד על כ-3,741 ש"ח למ"ר, ואילו השמאי המכריע קבע שווי של 3,800 ש"ח למ"ר. התוצאה מצויה אפוא בתוך טווח הנתונים ואף מעט מעל לממוצעם. השמאי המכריע אף הבהיר כי השווי שנבחר מגלם את כלל השטחים ואת הקרבה לכביש. דרך החישוב, מאגר הנתונים והשיקולים שהופעלו מוצגים בשומה וניתנים להבנה ולביקורת.
61. בנסיבות אלה, שומת דודזון שמאמה עשויה לשמש מקור מקצועי מסייע, אך אין בה כדי לגרוע מן התשתית העצמאית שעליה התבססה השומה המכרעת. לא הוכח כי היא כוללת נתון שוק מהותי שלא נבחן, או כי הדמיון בין הנכסים מחייב יישוב פרטני של הפער בין התוצאות. שתי שומות שנערכו ביחס לנכסים שונים ועל יסוד נתונים, התאמות ומשקלים שונים עשויות להגיע לתוצאות שונות, בלי שהדבר ילמד בהכרח על פגם באחת מהן.
62. משמצאנו כי השומה המכרעת מבוססת על שיטה שמאית מקובלת, על מאגר רחב של נתוני שוק ועל הנמקה המאפשרת להתחקות אחר דרך הילוכו של השמאי המכריע, ניתן להבין מתוכה מדוע לא היה בשומת דודזון שמאמה כדי לשנות ממסקנתו. אמנם מוטב היה אילו ניתנה לכך התייחסות מפורשת, אך בנסיבות המפורטות והקונקרטיות המיוחסות לשומה המכרעת מושא הערר - היעדר דיון נפרד באותה שומה אינו עולה כדי פגם חמור המצדיק את השבת העניין לשמאי המכריע. ברי, כי מקרים אחרים ייבחנו בהתאם לנסיבותיהם.
63. טענת הוועדה המקומית בעניין זה נדחית.
עלות עודפת בגין הקמת חניות תת-קרקעיות במגרש 203
64. במסגרת השומה המכרעת הפחית השמאי המכריע משוויו של מגרש 203 עלות עודפת בגין הקמת מקומות חניה תת-קרקעיים לשטחי המסחר והתעסוקה. השמאי המכריע קבע כי עלות הקמתו של מקום חניה תת-קרקעי היא 151,200 ש"ח, וכי שוויו של מקום חניה הוא 129,600 ש"ח. בהתאם לכך, נקבעה עלות עודפת בסך של 21,600 ש"ח למקום חניה. השמאי המכריע החיל עלות זו על 173 מקומות חניה, והעמיד את העלות העודפת הכוללת על סך של 3,733,920 ש"ח.
65. טענות הוועדה המקומית בעניין זה כוללות שלושה ראשים נפרדים: מספר מקומות החניה שעליהם יש להחיל את התחשיב; עצם קיומה של עלות עודפת; והשיטה השמאית שלפיה נקבע שוויו של מקום חניה.
66. אשר למספר מקומות החניה, טוענת הוועדה המקומית כי השמאי המכריע שגה כאשר חישב את תקן החניה גם על בסיס שטחי השירות, בעוד שהתקן נגזר מן השטחים העיקריים בלבד. לשיטתה של הוועדה המקומית, החישוב הנכון מוביל ל - 133 מקומות חניה, ולא ל - 173 מקומות כפי שחישב השמאי המכריע.
67. אשר לעצם העלות העודפת, טוענת הוועדה המקומית כי שוויו של מקום חניה באזור המרכז אינו נמוך מעלות הקמתו, וכי יש להביא בחשבון גם את תרומת החניות לשווים ולסחירותם של שטחי המסחר והתעסוקה. לשיטתה, מחסור במקומות חניה מקשה על שיווק השטחים העיליים, מאריך את תקופת השיווק ופוגע בשווי המתקבל בגינם.
68. במישור המתודולוגי טוענת הוועדה המקומית כי השמאי המכריע שגה כאשר קבע את שווי החניה באמצעות היוון דמי שכירות, אף שהוצגו לפניו עסקאות מכר של מקומות חניה באזור ובחולון. לשיטתה, גישת ההשוואה היא הגישה העדיפה, והעסקאות שהציגה מצביעות על שווי של כ - 200,000 ש"ח למקום חניה.
69. המשיבות קיבלו במהלך הדיון את טענת הוועדה המקומית בדבר מספר מקומות החניה, והסכימו כי המספר הנכון הוא 133. לעומת זאת, הן חלקו על הטענה כי אין כלל עלות עודפת ועל הטענה כי השמאי המכריע שגה בבחירת שיטת היוון ההכנסות. שמאי המשיבות, מר קונפורטי, הסביר כי קיימים יותר נתוני שכירות לחניות מאשר נתוני מכר, וכי נתוני השכירות מבוססים יותר. לדבריו:
"יש הרבה יותר נתונים לדמי שכירת בחנייה מאשר מכירה. הנתונים להשכרה הם הרבה יותר מבוססים. בשל כך, עבודתו השמאית בעיניי נכונה."
דיון והכרעה
א. מספר מקומות החניה
70. במהלך הדיון אישר שמאי המשיבות כי השמאי המכריע הביא בחשבון 40 מקומות חניה עודפים, וכי חישוב תקן החניה על בסיס השטחים העיקריים מוביל ל - 133 מקומות חניה; כאשר נשאל אם המשיבות מקבלות את המספר האמור, השיב בחיוב ואף הבהיר כי בעניין זה טענת הוועדה המקומית נכונה.
71. משכך, לא נותרה מחלוקת של ממש בסוגיה זו. אף לגופם של דברים, מקובלת עלינו טענת הוועדה המקומית כי תחשיב העלות העודפת צריך להיערך ביחס ל - 133 מקומות חניה ולא ביחס ל - 173 מקומות חניה.
72. יש לברך את המשיבות על כך שלאחר שבחנו את הטענה ומצאו כי נפלה טעות בתחשיב, לא ביקשו להגן עליה רק משום שתוצאתה פעלה לטובתן, אלא הודו בטעות במפורש. גם בכתב התשובה לא ביקשו להגן על הטעות. כך ראוי שינהג בעל דין בהליך מעין זה, שתכליתו בירור ההשבחה וגביית מס אמת.
73. משנקבע מספר החניות הנכון, ומשיתר רכיבי התחשיב נותרו על כנם, אין מדובר בסוגיה הטעונה הכרעה שמאית נוספת. השמאי המכריע קבע כי עלות הקמתו של מקום חניה תת-קרקעי היא 151,200 ש"ח, וכי שוויו הוא 129,600 ש"ח. בהתאם לכך, העלות העודפת היא 21,600 ש"ח למקום חניה.
74. משנקבע כי מספר מקומות החניה הנכון הוא 133, יש לערוך את התחשיב מחדש על בסיס מספר זה. בהתאם לכך, סך העלות העודפת לחניה תחושב כך:
133 × 21,600 ש"ח = 2,872,800 ש"ח.
ההפחתה שנכללה בשומה המכרעת עמדה על 3,733,920 ש"ח. לפיכך, הקטנת ההפחתה בגין העלות העודפת היא בסך:
3,733,920 ש"ח - 2,872,800 ש"ח = 861,120 ש"ח.
בהתאם לכך, תחשיב שוויו המתוקן של מגרש 203 יהיה כדלקמן:
שווי לפני הפחתות:                                 139,352,590 ש"ח;
בניכוי עלות המטלה הציבורית:               21,528,000 ש"ח;
בניכוי העלות העודפת המתוקנת לחניה:   2,872,800 ש"ח;
סך הכול לפני החלת המקדם:                    114,951,790 ש"ח.
לאחר החלת המקדם בשיעור 0.85:
114,951,790 ש"ח × 0.85 = 97,709,021.50 ש"ח.
75. השמאי המכריע ישלב את התחשיב האמור בשומות המתוקנות, ויעדכן בהתאם את שווי מגרש 203, את ההשבחה ואת היטל ההשבחה, וייחס את התיקון לבעלי הזכויות בהתאם לחלקיהם היחסיים במגרש כפי שנקבעו בשומותיו.
76. ככל שהשמאי המכריע יסבור כי באופן עריכת התחשיב המפורט לעיל נדרש תיקון אריתמטי זניח הנובע משימוש בנתונים בלתי מעוגלים (כפי שאכן נראה המצב העולה מהחישוב), יהיה רשאי לציין זאת באופן מפורט ומנומק במסגרת השומה המתוקנת ולהציג את התחשיב החלופי. אין בכך כדי לאפשר סטייה מן ההכרעה שלפיה מספר החניות הוא 133, או לפתוח מחדש איזה מן הרכיבים המקצועיים שנקבעו. בהיעדר קושי חשבוני מנומק כאמור, ישולב התחשיב התואם את האמור לעיל בשומה וזו תתוקן בהתאם.
ב. עצם קיומה של עלות עודפת
77. דין טענת הוועדה המקומית שלפיה אין במגרש 203 עלות עודפת כלל - להידחות.
78. נקודת המוצא היא אמת המידה המצמצמת להתערבות בהכרעת שמאי מכריע. בהלכת גלר נקבע:
"ועדת הערר תיטה לאמץ את חוות דעתו של השמאי וככלל התערבותה תוגבל למקרים שבהם נפלה בה טעות מהותית או דופי חמור".
79. עוד נקבע: 
"למשל, ועדת הערר תיטה לאמץ את שיקול דעתו של השמאי אם מסקנותיו הושתתו על שיטה שמאית מקובלת ועל מסד עובדתי הולם, וזאת אף אם קיימות גישות מקצועיות שונות בשאלה שבמחלוקת".
מן הכלל אל הפרט
80. כבר בראשית הדברים יש לעמוד על התפתחות עמדת הוועדה המקומית. עיון בשומת הוועדה המקורית מלמד כי לא נכלל בה דיון או תחשיב בשאלת העלות העודפת להקמת החניות לשטחי המסחר והתעסוקה במגרש 203. בפרק התחשיב של השומה, ובכלל זה בתחשיב מגרש 203, לא נקבע כי אין עלות עודפת ולא הוצג חישוב המבקש לאיין עלות מעין זו. 
81. הטענה הקטגורית שלפיה "אין כל עלות עודפת לחניה" הועלתה רק בתגובתה המאוחרת של שמאית הוועדה לשומה האחרת, מיום 20.10.2024 (בעמוד 27 מתוך 40 לתגובה כתבה שמאית הוועדה):
"אין כל עלות עודפת לחניה, ההפך הוא הנכון תרומת שווי החניות עולה על עלות הקמתן כפי שאוכיח כדלקמן:"
82. בהמשך העמידה את שוויו של מקום חניה לתעסוקה על כ - 200,000 ש"ח.
83. ככל שהעמדה שהציגה שמאית הוועדה בתגובתה המאוחרת אינה בגדר חיזוק העמדה שהוצגה בשומתה המקורית, אלא שינוי מהותי בשווי שבו נעשה שימוש בפועל - כפי שיפורט להלן - מתחדד הצורך בגילוי נאות ובהנמקה מפורשת של אותו שינוי, כך שתגובה מאוחרת לא תשמש הלכה למעשה כעילה חדשה שלא זכתה לבחינה ההולמת אותה.
84. לצד הטעמים העצמאיים המפורטים להלן, נציין למעלה מן הצורך תופעה הבולטת בעיון בשומת הוועדה המקומית המקורית: בפועל, בניתוח עסקאות ההשוואה לשטחי המשרדים והמסחר שנערך באותה שומה, נטרלה שמאית הוועדה ממחירי העסקאות רכיב קבוע ועקבי של 130,000 ש"ח לכל מקום חניה - נתון המצוי בטווח קרוב מאוד לשווי שקבע השמאי המכריע (129,600 ש"ח), ורחוק במידה ניכרת מן השווי של כ-200,000 ש"ח שהוצג בתגובה המאוחרת. אין מדובר בממצא מכריע כשלעצמו, אלא בנתון התומך במסקנה שאליה מגיעים ממילא הטעמים העצמאיים המפורטים להלן.
85. כך, בפרק 9.4 לשומת הוועדה המקומית, בעמוד 27 מתוך 37 לשומה - עמוד 128 לנומרטור כתב הערר - הוצגו שלוש עסקאות מכר של משרדים באזור. בכל אחת מן העסקאות הופחת ממחיר המכירה רכיב החניה, לצורך חישוב העמודה שכותרתה "שווי ללא חנייה". כפי שניתן לראות משומת הוועדה המקומית כך:

86. מן התחשיב ביחס לעסקאות באזור עולה:
א. בעסקה בסך של 1,550,000 ש"ח, שכללה שני מקומות חניה, נקבע "שווי ללא חנייה" בסך של 1,290,000 ש"ח. ההפרש הוא 260,000 ש"ח, דהיינו 130,000 ש"ח לכל מקום חניה; ב. בעסקה בסך של 1,480,000 ש"ח, שכללה שלושה מקומות חניה, נקבע "שווי ללא חנייה" בסך של 1,090,000 ש"ח. ההפרש הוא 390,000 ש"ח, דהיינו 130,000 ש"ח לכל מקום חניה; ג. בעסקה בסך של 1,670,500 ש"ח, שכללה שני מקומות חניה, נקבע "שווי ללא חנייה" בסך של 1,410,500 ש"ח. ההפרש הוא 260,000 ש"ח, ושוב 130,000 ש"ח לכל מקום חניה.
87. כך עולה גם מחישוב שווי המכירה ללא חניה בטבלה השנייה, הכוללת שש עסקאות משרדים בחולון. גם בכל אחת מעסקאות אלה נוטרל שווי של 130,000 ש"ח למקום חניה.
88. אין מדובר אפוא בתוצאה אקראית הנלמדת מעסקה בודדת. בפרק 9.4 נוטרל שווי של 130,000 ש"ח למקום חניה בכל תשע עסקאות המשרדים שנבחנו – שלוש באזור ושש בחולון – ובהן 22 מקומות חניה בסך הכול. זהו שווי קבוע שבו עשתה שמאית הוועדה שימוש שיטתי ועקבי לצורך חילוץ רכיב המשרדים מעסקאות המכר שעליהן התבססה בשומתה.
89. אותו דפוס חוזר גם בטבלת עסקאות נוספת בפרק 9.5 לשומה שעניינה שטחי מסחר, המופיעה בעמוד 131 לנומרטור כתב הערר.
90. כפי שניתן לראות משומת הוועדה המקומית כך:

91. אף בטבלה זו נוטרל רכיב של 130,000 ש"ח לכל מקום חניה:
א. מעסקה בסך של 3,617,200 ש"ח, הכוללת מקום חניה אחד, הופחת סך של 130,000 ש"ח, ונקבע שווי ללא חניה בסך של 3,487,200 ש"ח; ב. מעסקה בסך של 5,711,000 ש"ח, הכוללת שני מקומות חניה, הופחת סך של 260,000 ש"ח, ונקבע שווי ללא חניה בסך של 5,451,000 ש"ח; ג. בעסקה שבה לא נכללו מקומות חניה לא בוצעה הפחתה; ד. מעסקה בסך של 1,621,620 ש"ח, הכוללת מקום חניה אחד, הופחת סך של 130,000 ש"ח; ה. מעסקה בסך של 5,130,450 ש"ח, הכוללת שני מקומות חניה, הופחת סך של 260,000 ש"ח.
92. מכאן, שבשומתה המקורית עשתה הוועדה שימוש משתמע, שיטתי ועקבי בשווי של 130,000 ש"ח למקום חניה, הן בניתוח עסקאות המשרדים והן בניתוח עסקאות המסחר.
93. לעומת זאת, בתגובתה המאוחרת לשומה הנגדית טענה הוועדה המקומית כי "שווי מקום חניה לתעסוקה הינו בגבולות 200,000 ₪." בהמשך הפנתה לעסקאות ההשוואה והציגה זאת כך:

94. עוד טענה כי אין כלל עלות עודפת להקמת החניות, וכי תרומת החניות אף עולה על עלות הקמתן. 
95. קיים אפוא פער מהותי בין השווי שבו נעשה שימוש בפועל בשומה המקורית - 130,000 ש"ח - לבין השווי של כ - 200,000 ש"ח שהוצג בתגובה המאוחרת. מדובר בפער של כ - 70,000 ש"ח למקום חניה, המהווה עלייה של למעלה מ-50% לעומת השווי שבו עשתה שמאית הוועדה שימוש בתחשיביה המקוריים.
96. הקושי מתחדד נוכח הזיקה בין חלק מנתוני ההשוואה המאוחרים לבין המקרקעין שנבחנו בשומת הוועדה המקורית. כך, בשומה המקורית נותחה עסקת משרד משנת 2022 בגוש 6010 חלקה 210, תוך ניכוי של 130,000 ש"ח לכל מקום חניה; ואילו בתגובה המאוחרת הוצגה עסקת מכר של מקום חניה באותה חלקה מיום 8.11.2022, בסך 95,000 ש"ח. בדומה, בשומה המקורית נותחו עסקאות מסחר בגוש 6026 חלקה 164 תוך ניכוי של 130,000 ש"ח למקום חניה, ואילו בתגובה המאוחרת הוצגה עסקת חניה באותה חלקה מיום 17.7.2022, בסך 210,600 ש"ח. נתונים אלה אינם בהכרח סותרים, אך הפערים ביניהם חייבו התייחסות והסבר במסגרת כתב הערר, שעה שמועלית הטענה כי שווי מקום חניה הוא בגבולות 200,000 ש"ח.
97. פער דומה עולה גם מנתוני עסקאות חולון. בשומה המקורית נוכה שווי של 130,000 ש"ח למקום חניה בעסקה מיום 27.7.2022 בגוש 6802 חלקה 25, ואילו בתגובה המאוחרת הוצגה עסקת חניה מאותה חלקה מיום 25.10.2021 בסך 234,000 ש"ח. עוד נוכה שווי של 130,000 ש"ח לחניה בעסקאות מיום 13.9.2023 ומיום 8.9.2022 בגוש 6803 חלקה 29, בעוד שבתשובה המאוחרת הוצגו עסקאות חניה בגוש 6803 חלקה 28 מיום 4.4.2023 ומיום 26.3.2022, בסך 220,000 ש"ח ו-234,000 ש"ח בהתאמה. 
98. אמנם אין מדובר באותן עסקאות, אולם הקרבה במיקום ובמועדים חייבה התייחסות לפערים בטרם נטען כי שווי מקום חניה לתעסוקה הוא בגבולות 200,000 ש"ח. יובהר כי דחיית טענות הוועדה המקומית אינה מושתתת רק על עניין זה, וממילא היינו מגיעים למסקנה דומה נוכח יתר הטעמים המפורטים.
99. עוד יש להוסיף כי טענת הוועדה המקומית לשווי של 200,000 ש"ח למקום חניה משליכה גם על ניתוח עסקאות ההשוואה בשומתה המקורית. אימוץ שווי זה מחייב ניכוי רכיב חניה גבוה יותר ממחירי העסקאות, וממילא מוביל לשווי נמוך יותר למ"ר בנוי. הוועדה המקומית כלל לא נתנה דעתה על עניין זה.
100. מכל מקום, פער זה חייב היה לקבל התייחסות מפורשת במסגרת הערר שהגישה הוועדה המקומית העוסק בסוגיית שווי החניות. מכוח חובת ההגינות והגילוי המוטלת עליה היה עליה להעמיד בפנינו במפורש גם את הנתון המשתמע משומתה המקורית ולהסביר את המעבר ממנו לעמדה המאוחרת שלפיה שווי מקום חניה הוא כ - 200,000 ₪.
101. בהקשר זה קבענו בערר (ת"א) 86005-10-22 הוועדה המקומית לתכנון ובניה תל אביב-יפו נ' נדר פז ח.מ 1 בע"מ (חברת בנבנישתי 7 תל אביב בע"מ) (נבו, 20.6.2024):
"שומת הוועדה המקומית הינה מסמך סטטוטורי המופק בהתאם להוראות סעיף 4 לתוספת השלישית ואין להקל במסמך זה ראש. כידוע גם שיש לראות בו מסמך סופי, שכלל, אינו מאפשר שינויים, אלא בהתאם לקבעו בסעיף 14(ו) לתוספת השלישית."
102. איננו קובעים כי עצם העלאת נתונים חדשים בפני השמאי המכריע הינה פסולה מעיקרה, ראה בעניין זה עמדתנו כפי שהוסברה בערר (תל אביב-יפו) 8165-09-21 עזבון המנוח חיים נתן חביב ז"ל ו-14 אחרים נ' הוועדה המקומית לתכנון ובניה בת ים (נבו).
103. ואולם, כאשר הוועדה המקומית משנה באופן מהותי את המשמעות השמאית הנלמדת משומתה שלה בשלב השמאות המכרעת, וטענתה עוסקת בעניין זה בפני ועדת הערר, הרי שחובת ההגינות והגילוי המוטלת עליה מחייבת אותה להציג גם את הנתון הקודם, בגלוי לפני ועדת הערר ולנמק את המעבר מעמדה אחת לאחרת. לא ניתן להציג רק את השווי המאוחר והגבוה, כאילו הוא נקודת המוצא היחידה של הוועדה המקומית.
104. אין די בכך ששומת הוועדה המקומית צורפה כנספח לכתבי הטענות. השווי של 130,000 ש"ח למקום חניה אינו מוצג בה כמסקנה מפורשת, אלא נלמד מחישוב ההפרשים בטבלאות. דווקא הוועדה המקומית, שידעה כיצד נערכו התחשיבים ומהו הרכיב שנוטרל, נדרשה להפנות לנתון זה וליישבו עם טענתה המאוחרת לשווי של כ-200,000 ש"ח.
105. הדברים מקבלים משנה תוקף נוכח טענת הערר שלפיה השמאי המכריע התעלם מנתוני ההשוואה והגיע, בשיטה שמאית שאינה ראויה, לשווי נמוך. השווי שקבע, על יסוד דמי שכירות חודשיים בסך 540 ש"ח ושיעור היוון של 5%, הוא 129,600 ש"ח למקום חניה – 400 ש"ח בלבד, כשליש האחוז, פחות מן השווי המשתמע משומת הוועדה המקורית. קשה אפוא לטעון כי תוצאתו מנותקת מנתוני השוק, שעה שהיא חופפת כמעט לחלוטין לערך שבו השתמשה הוועדה המקומית עצמה.
106. הוועדה המקומית לא הסבירה את המעבר משווי של 130,000 ש"ח לשווי של כ-200,000 ש"ח. לא נטען כי מדובר בחניות מסוג שונה, ולא הוצגו התאמות למועד, למיקום, למפלס החניה, לאיכות החניון או לטיב הזכויות. אמנם השווי של 130,000 ש"ח אינו בגדר שומה עצמאית ומלאה של מקום חניה, אלא רכיב עזר ששימש לחילוץ שווי המשרדים והמסחר; אולם משביקשה הוועדה המקומית לבסס על השווי המאוחר טענה לפגם חמור בשומה המכרעת, היה עליה להסביר מדוע הנתון המשתמע מתחשיביה שלה אינו רלוונטי. בהיעדר הסבר כזה, אין לפנינו שתי עמדות שמאיות מבוססות שיש להכריע ביניהן, אלא טענה מאוחרת שאינה מתמודדת עם נתוני היסוד של שומתה המקורית.
הטבלה שהציגה הוועדה המקומית אינה מבססת שווי של 200,000 ש"ח
107. לגופו של עניין, נבהיר שגם עסקאות החניה שהוצגו בתגובתה המאוחרת של הוועדה המקומית אינן מבססות באופן מובהק שווי של 200,000 ש"ח למקום חניה בפרויקט מושא הערר. הוועדה המקומית הציגה שבע עסקאות מכר - ארבע בחולון ושלוש מאזור - במחירים שנעו בין 95,000 ש"ח ל-234,000 ש"ח למקום חניה. על יסוד נתונים אלה, ובצירוף טענה כללית בדבר מצוקת חניה צפויה, קבעה שמאית הוועדה כי סביר לאמוד את שווי החניה בכ-200,000 ש"ח.
108. ואולם, הטבלה אינה כוללת ניתוח המאפשר לבחון את מידת התאמתן של העסקאות לחניות העתידות להיבנות במגרש 203. לא פורט אם מדובר בחניות תת-קרקעיות או עיליות, באיזה מפלס הן מצויות, מהם תנאי הקרקע והביסוס, מהי נגישותן, אם נמכרו בנפרד או בזיקה לנכס עיקרי, מה טיב הזכויות שנמכרו ומהם מאפייני הבניין והחניון. אף לא הוצגו ההתאמות הנדרשות למועד, למיקום ולתנאי העסקה.
109. גם מבחינה מספרית אין הנתונים תומכים במסקנה האמורה. הממוצע של שבע העסקאות עומד על כ-186,737 ש"ח, ואילו הממוצע של שלוש העסקאות באזור - היישוב שבו מצויים המקרקעין הנישומים - עומד על כ-136,187 ש"ח בלבד. שתיים משלוש העסקאות באזור נערכו בסכומים של 95,000 ש"ח ו-102,960 ש"ח. מנגד, ממוצע ארבע העסקאות בחולון עומד על 224,650 ש"ח. בנסיבות אלה, לא הובהר מדוע בחרה הוועדה המקומית ליתן משקל לעסקאות מחולון, שערכיהן גבוהים במידה ניכרת מן העסקאות באזור, ולא לנתונים המקומיים. בהיעדר ניתוח המסביר את הפער בין השווקים ואת ההתאמות הנדרשות ביניהם, מסקנת הוועדה המקומית נותרת חסרת עיגון ולא ברורה. מנגד, השווי שקבע השמאי המכריע - 129,600 ש"ח למקום חניה - קרוב לנתוני העסקאות באזור שהציגה הוועדה המקומית עצמה.
לא ניתן להסתמך גם על יתר הנתונים שהוצגו על ידי הוועדה המקומית
110. גם יתר החומר שעליו הסתמכה הוועדה המקומית אינו מבסס את המסקנה שלפיה שווי החניות עולה בהכרח על עלות הקמתן.
111. הכתבה שפורסמה בעיתון גלובס בשנת 2018 עוסקת ביתרון השיווקי של פרויקט משרדים בעל היצע חניה רחב. כתבה עיתונאית עשויה לכל היותר ללמד על מגמה נטענת או על עמדה שיווקית, אך אין בה, כשלעצמה, כדי להוכיח מסקנה שמאית. מסקנה כאמור צריכה להישען על נתוני שוק, עסקאות השוואה, ניתוח מקצועי והתאמות רלוונטיות. הדברים מקבלים משנה תוקף שעה שמדובר בכתבה שאינה עדכנית למועד הקובע ואינה משקפת בהכרח את העלות של חניות תת קרקעיות, ודאי לא באופן ממוקד לנכס מושא הערר. הצגת כתבה כאסמכתא שמאית ודאי אינה ראויה ואין די בה שעה שהוועדה המקומית מבקשת להסתמך עליה לצורך שינוי עמדה שמאית קודמת. בנסיבות אלה, תמוה כי הוועדה המקומית ראתה בכתבה מקור היכול להצדיק את שינוי עמדתה המקצועית או מקור לעמדה שמאית בכלל.
112. כך אף ההפניה לשומתה של השמאית המכרעת גבע בלטר (בדימוס) עוסקת, לפי המתואר, בדחייה בקצב השיווק ובפגיעה בשווי המשרדים עקב מחסור בחניה.
113. חומר זה עשוי לתמוך בטענה הכללית, שאינה שנויה במחלוקת, כי לחניה יש ערך וכי מחסור בחניות עלול להקשות על שיווק משרדים ומסחר. ואולם, אין בכך תשובה לשאלה הכמותית שלפנינו: האם שוויו של מקום חניה במגרש 203 עולה על עלות הקמתו בסך 151,200 ש"ח. השמאי המכריע לא התעלם משווי החניה, אלא ייחס לה שווי של 129,600 ש"ח. כתבה עיתונאית בדבר יתרון שיווקי אינה מוכיחה כי שווי זה שגוי, ואינה תחליף לניתוח שמאי של המקרקעין הנדונים.
114. הדברים נכונים גם ביחס לשומות המכריעות האחרות שאליהן הפנתה שמאית הוועדה. לפי המתואר בתגובתה, בהכרעת השמאי המכריע ארז כהן, שנערכה ביחס לפרויקט "ביג" (הוועדה המקומית לא הציגה את מלוא נתוני השומה ומאפייני המקרקעין ואולם עולה כי מדובר במתחם ביג בפתח תקווה), נקבע כי שווי החניות למשרדים תואם את עלות הקמתן – בהתאם להסכמת הצדדים. אין חולק, כי אין מדובר בהכרעה שמאית עצמאית בשאלת היחס שבין שווי חניה לבין עלות ההקמה הנדרשת, ומוקשה מה ראתה הוועדה המקומית לבסס את קביעתה על עניין זה דווקא, אשר נלקח ממקום אחר ובנסיבות אחרות, שלא הוצגו במלואן. 
115. אשר להכרעת השמאי המכריע משה נדם, לפי המתואר היא נערכה ביחס לתכנית ח/3/152 באזור התעסוקה בחולון ולמועד קובע ביום 10.2.2015. אף בעניין זה אין מדובר בהשוואה קונקרטית המבהירה כי מדובר במאפיינים זהים המהווים ראיה בעלת משקל ממשי לעמדת הוועדה המקומית.
116. מכל מקום בנתונים שהציגה, הוועדה המקומית לא הראתה כי מדובר בחניונים הדומים לחניון המתוכנן במגרש 203 מבחינת מספר מפלסי החניה, עומקם, מהם תנאי הקרקע והביסוס, שטח הברוטו למקום חניה, עלויות הביצוע, השימושים העיליים, היקף הפרויקט, רמת הביקוש או תנאי השוק. לא בוצעה התאמה לפער השנים בין המועד הקובע בשומות המכרעות הנ"ל לבין המועד הקובע בענייננו, ואף לא הוסבר מדוע פרויקט בחולון או בפתח תקווה משקף את שווי החניה ב"מתחם אופיס" באזור.
117. כפי שהובהר בפרק שעסק בשומות נוספות ובעניין כפר ברנדייס, כאשר מדובר במקרקעין בעיר אחרת, שומה מכרעת אחרת אינה תקדים שמאי המחייב תוצאה זהה. ניתן להסתייע בה כחומר מקצועי מסייע, אך משקלה תלוי בהוכחת הדמיון הקונקרטי בין המקרקעין, המועדים, הזכויות ומאפייני השומה. בענייננו, הדמיון הדרוש לא הוכח.
118. יוצא אפוא, כי הוועדה המקומית לא הציגה תחשיב מלא המראה כי התמורה הישירה והעקיפה המתקבלת מן החניות מכסה את עלות הקמתן. היא אף לא הציגה ניתוח של עסקאות השוואה המאפשר לקבוע כי השוק מייחס לחניות בעלות מאפיינים דומים לאלו המתוכננות במגרש 203 שווי העולה על 151,200 ₪ (עלות ההקמה – עמוד 81 לשומה המכרעת). הצגת טבלה בלתי מנותחת, כתבה עיתונאית ושתי שומות ממקרקעין אחרים אינה ממלאת חסר זה.
119. גם הטענה בדבר תרומת החניות לשווי השטחים העיליים נותרה כללית ולא כומתה. ככל שסברה הוועדה המקומית כי נוסף לשווי הישיר של החניה קיימת תרומת שווי נפרדת לשטחי המשרדים והמסחר, היה עליה להראות את שיעורה ולהסביר כיצד אינה כבר מגולמת במחירי העסקאות או בדמי השכירות.
120. הדבר מקבל משנה תוקף שעה שבבחינת שווי ייעודי המסחר והתעסוקה נוטרל רכיב החניה, כך שהשווי שנקבע אינו מגלם חניה. גם שמאית הוועדה המקומית הפחיתה שווי קבוע בגין החניות כדי לחלץ את שווי השטח הבנוי. מכאן שלא ניתן להסתפק באמירה כללית שלפיה החניה תורמת לשווי, אלא נדרש להראות באופן מספרי כי קיימת תרומה עודפת שלא קיבלה ביטוי בתחשיבים. 
121. כמו"כ, נוכח העובדה כי בבחינת שווי ייעודי המסחר והתעסוקה נוטרל רכיב החניה על בסיס שווי של כ - 130,000 ₪, הרי שנטרול שווי גבוה יותר ישנה ויפחית את שוויו של מ"ר מבונה – אף עניין זה כאמור לא נלקח בשיקולי העמדה המתוקנת שהוצגה על ידי הוועדה המקומית בעניין שווי מקומות החניה.
122. לפיכך, לא מצאנו כי הוועדה המקומית הניחה תשתית המצדיקה התערבות בעצם קביעתו של השמאי המכריע כי קיימת עלות עודפת להקמת החניות.
ג. השיטה השמאית לקביעת שווי החניה
123. נותרה אפוא טענת הוועדה המקומית שלפיה היה על השמאי המכריע להעדיף את גישת ההשוואה לעסקאות מכר על פני גישת היוון ההכנסות שבה עשה שימוש לצורך קביעת שוויו של מקום חניה.
124. כמפורט בהרחבה בפרק הקודם, תוצאת השומה המכרעת אינה רחוקה מן הנתונים שהציגה הוועדה המקומית בשומתה ואף מן הנתונים המיוחסים לאזור שהוצגו בעמדה המאוחרת, אלא מתיישבת עמם במידה רבה. השווי שקבע השמאי המכריע, בסך של 129,600 ש"ח למקום חניה, כמעט זהה לשווי של 130,000 ש"ח למקום חניה שבו עשתה שמאית הוועדה שימוש שיטתי בשומתה המקורית. הוא אף קרוב לממוצע שלוש עסקאות החניה באזור שהציגה הוועדה המקומית בתגובתה המאוחרת, העומד על 136,187 ש"ח.
125. די בנתונים אלה כדי לדחות את הטענה כי השיטה שבה נקט השמאי המכריע הוליכה לתוצאה מנותקת מן השוק או לתוצאה הלוקה בדופי חמור. עם זאת, נידרש גם לטענה המתודולוגית לגופה.

126. נקודת המוצא היא כי גישת ההשוואה היא, ככלל, הגישה השמאית המועדפת, מקום שבו קיימות עסקאות השוואה מהימנות, דומות ורלוונטיות. על בכורתה של גישת ההשוואה עמדנו בהרחבה בערר (תל אביב-יפו) 81077-07-21 הוועדה המקומית לתכנון ולבניה תל אביב נ' אברהם כספי ז"ל (נבו, 19.8.2024). ערעור על החלטה זו נדחה בעמ"נ (ת"א) 24406-11-24 ועדה מקומית לתכנון ובניה תל אביב נ' כספי (המנוח) ואח' (נבו, 18.5.2025). ראו גם עמ"נ (ת"א) 18341-09-24 הוועדה המקומית לתכנון ולבניה תל אביב-יפו נ' נועה לב (נבו, 26.6.2025).
127. ואולם, אין ללמוד מן האסמכתאות האמורות כי עצם הצגתה של טבלת עסקאות מכר מחייבת את השמאי המכריע לזנוח כל גישה אחרת. בכורתה של גישת ההשוואה מותנית בקיומן של עסקאות ישירות, רלוונטיות ובנות השוואה, ואינה מוקנית לכל מקבץ עסקאות בלא בחינת מאפייניו ומידת התאמתו לנכס הנישום. הבחנה זו תיושם להלן גם ביחס לעניין נועה לב.
128. שונים הדברים בענייננו. עסקינן בקביעת שוויו של מקום חניה בפרויקט מעורב של מסחר ותעסוקה. עסקאות החניה שהציגה הוועדה המקומית אינן מתייחסות לחניות באותו פרויקט; ארבע מהן נערכו בחולון ושלוש באזור; ואף לא הוצגו לגביהן נתונים בסיסיים המאפשרים לקבוע כי הן דומות לחניות המתוכננות במגרש 203. מכאן שאין בעצם קיומן כדי להקנות להן עדיפות אוטומטית על פני נתוני שכירות של מקומות חניה.
129. התקינה השמאית העדכנית מחזקת מסקנה זו. תקן 2.1 בדבר "יישום גישות השומה בשומות מקרקעין לנכסים בנויים למגורים, תעסוקה, תעשיה ומסחר", שהוא התקן המרכזי כיום בסוגיה זו, אינו רואה בגישת היוון ההכנסות גישה משנית או בלתי מתאימה לנכס עסקי. להפך, בסעיף 5.1 לתקן, שכותרתו "רמת התוקף של גישת היוון ההכנסות", נקבע במפורש:
"גישת היוון ההכנסות היא גישה בעלת תוקף גבוה בשומה לנכסים עיסקיים בנויים (ראו טבלה בסעיף 3.1 לעיל)."
130. מכאן, שעצם בחירתו של השמאי המכריע בגישת היוון ההכנסות לצורך קביעת שווי מקום חניה המשמש פרויקט מסחרי ומשרדי עולה בקנה אחד עם התקינה השמאית העדכנית, המייחסת לגישה זו תוקף גבוה בשומת נכסים עסקיים בנויים.
131. אמנם מקום חניה אינו מסווג בתקן כקטגוריה עצמאית. על כן אין בתקינה, כשלעצמה, כדי להכריע מראש איזו גישה יש להעדיף בשומת חניה מסוימת. עם זאת, עולה ממנה בבירור כי כאשר מדובר ברכיב עסקי מניב, אין יסוד לראות בגישת היוון ההכנסות גישה נחותה או בלתי לגיטימית מעצם השימוש בה.
132. מן העבר האחר, תקן 2.1 אינו מסתפק בקיומן של עסקאות מכר כלשהן כדי להעדיף את גישת ההשוואה. התקן דורש, ככלל, לפחות שלוש עסקאות השוואה רלוונטיות, ומעמיד במרכז את מידת הדמיון בין נכס ההשוואה לנכס הנישום. המבחן הכמותי לרמת הדמיון הוא סכום ערכם המוחלט של שיעורי ההתאמה, אשר בעסקת השוואה רלוונטית לא יעלה על 35%. דרישות אלה משקפות את העיקרון שלפיו בכורתה של גישת ההשוואה מותנית באיכות העסקאות ובמידת התאמתן לנכס הנישום, ולא בעצם קיומן.
133. בענייננו לא הוכיחה הוועדה המקומית כי העסקאות שהציגה עומדות בתנאים אלה. כפי שפורט בפרק הקודם, לא הובהר אם החניות שנמכרו הן חניות תת-קרקעיות או עיליות; באיזה מפלס הן מצויות; מהי נגישותן; מהם תנאי הקרקע והביסוס; אם הן נמכרו בנפרד או בזיקה לנכס עיקרי; מה טיב הזכות שנמכרה; מהם מאפייני החניון והבניין; ומהן ההתאמות הנדרשות בגין מיקום, מועד ותנאי העסקה.
134. הדברים מקבלים משנה תוקף ביחס לארבע העסקאות מחולון. לא הוצג ניתוח המראה כי רמת המחירים באזור התעסוקה בחולון דומה לזו שבאזור; כי מאפייני הביקוש לחניה זהים; או כי החניונים שבהם בוצעו העסקאות דומים לחניון המתוכנן במגרש 203. הוועדה המקומית הסתפקה בהצגת מחירי העסקאות, בלי לערוך את מלאכת ההשוואה הנדרשת כדי להפוך אותם לנתוני השוואה מהימנים לנכס הנישום.
135. לפיכך, כדי להצדיק התערבות בשומה המכרעת לא היה די בטענה הכללית, הנכונה כשלעצמה, כי גישת ההשוואה היא הגישה המועדפת. היה על הוועדה המקומית להראות אחד משניים: כי עסקאות המכר שהציגה דומות ורלוונטיות במידה המקנה להן יתרון ממשי על פני נתוני השכירות; או כי בנתוני היוון ההכנסות שעליהם הסתמך השמאי המכריע נפל פגם קונקרטי או סתירה מהותית.
136. הוועדה המקומית לא הוכיחה אף אחת משתי החלופות. היא לא ניתחה את מידת התאמתן של עסקאות המכר לחניות במגרש 203; ומן העבר האחר, לא הציגה ביקורת קונקרטית על דמי השכירות בסך של 540 ש"ח לחודש, על שיעור ההיוון של 5%, או על הנחת השמאי המכריע בדבר הביקוש הקשיח והסיכון הנמוך. לא הוצגו דמי שכירות חלופיים, לא הוצע שיעור היוון אחר ולא נערך תחשיב המראה כי הנתונים שנבחרו מוליכים לתוצאה בלתי סבירה.
137. נזכיר כי השמאי המכריע לא אימץ את עמדת שמאי המשיבות באופן אוטומטי. שמאי המשיבות הציעו להוון דמי שכירות בסך 540 ש"ח בשיעור של 6%, ולהעמיד את שווי החניה על 108,000 ש"ח. השמאי המכריע קבע שיעור היוון נמוך יותר, של 5%, בשל הביקוש הקשיח והסיכון הנמוך. בכך העלה את שווי החניה ל - 129,600 ש"ח והקטין את העלות העודפת מ - 43,200 ש"ח ל  - 21,600 ש"ח למקום חניה. דרך הילוך זו מלמדת כי השמאי המכריע בחן את הנתונים באופן עצמאי ולא אימץ את עמדתו של צד כלשהו ככתבה וכלשונה.
138. בדיון הסביר השמאי קונפורטי כי נתוני השכירות למקומות חניה רבים ומבוססים יותר מנתוני המכר. הסבר זה אינו יכול להחליף הנמקה של השמאי המכריע, מקום שבו היא נדרשת. עם זאת, הוא ממחיש כי הבחירה בין הגישות אינה חד-ערכית וכי ייתכן בסיס מקצועי להעדפת נתוני שכירות בחניה המשמשת פרויקט מסחרי ומשרדי. הוועדה המקומית לא התמודדה עם הסבר זה ולא הציגה נתונים הסותרים אותו.
139. אכן, השמאי המכריע לא ערך דיון נפרד ומפורט בכל אחת מעסקאות המכר שהציגה שמאית הוועדה בתגובתה. ואולם, בנסיבות המקרה אין בכך כדי להקים דופי חמור המחייב את השבת השומה. עסקאות המכר לא הוצגו כשהן מלוות בניתוח המאפשר ללמוד על עדיפותן; תוצאת ההיוון קרובה לממוצע העסקאות באזור; והיא כמעט זהה לשווי שבו עשתה הוועדה המקומית עצמה שימוש בשומתה המקורית. בנסיבות אלה, היעדרו של דיון מפורט בכל עסקה אינו הופך את השיטה שנבחרה לבלתי סבירה.
140. מסקנה זו מתיישבת גם עם עמ"נ (ת"א) 24406-11-24 ועדה מקומית לתכנון ובניה תל אביב נ' כספי (המנוח) ואח' (נבו, 18.5.2025). באותו עניין הובהר כי: "המחלוקת שלפניי, נסובה סביב סוגיית בלעדיות גישה שמאית לחישוב שוויו של נכס, המהווה סוגיה מקצועית מובהקת הנתונה לשיקולו של השמאי המכריע". אין פירוש הדבר שבחירת השיטה חסינה מביקורת; אולם התערבות מחייבת להצביע על פגם מקצועי קונקרטי, ולא להסתפק בהצגת שיטה חלופית אפשרית.
141. גם עניין נועה לב אינו מוביל לתוצאה אחרת. באותו עניין עמדו לפני השמאי עסקאות בדירות באותו מתחם התחדשות עירונית, ובכלל זה עסקת המימוש שנערכה בדירה הנישומה עצמה. פסק הדין מחזק אפוא את מעמדה של גישת ההשוואה מקום שבו קיימות עסקאות ישירות, רלוונטיות ובנות השוואה ביחס לנכס הנישום; הוא אינו קובע כי כל עסקת מכר, ללא בחינת מאפייניה ומידת התאמתה, גוברת בהכרח על גישת היוון ההכנסות. בענייננו לא הוכח כי עסקאות החניה מחולון ומאזור הן בעלות איכות השוואתית מקבילה.


142. לבסוף, התוצאה שקבע השמאי המכריע עומדת בביקורת צולבת גם באמצעות נתוני ההשוואה שהציגה הוועדה המקומית: היא קרובה לממוצע העסקאות באזור וחופפת כמעט לחלוטין לשווי של 130,000 ש"ח למקום חניה שבו עשתה שמאית הוועדה שימוש בשומתה המקורית. בכך נשללת הטענה כי השימוש בגישת היוון ההכנסות הוליך לתוצאה תאורטית או מנותקת מן השוק.
143. בנסיבות אלה לא הוכח כי גישת היוון ההכנסות הייתה פחות מהימנה מגישת ההשוואה שהציעה הוועדה המקומית. הוועדה המקומית לא הראתה כי עסקאות המכר שהציגה הן עסקאות השוואה עדיפות, ולא הצביעה על פגם בנתוני ההיוון עצמם. עצם האפשרות לערוך את השומה בדרך אחרת אינה מקימה טעות מהותית או דופי חמור בשומה המכרעת.
144. לפיכך, טענת הוועדה המקומית ביחס לשיטה השמאית שבה נקבע שוויו של מקום חניה – נדחית. בהתאם, נותרים על כנם שווי החניה והעלות העודפת למקום חניה כפי שנקבעו בשומה המכרעת. העררים בפרק החניות מתקבלים אך ורק ביחס למספר מקומות החניה, באופן המפורט לעיל.

עסקאות המכר במקרקעין
145. בכתב התשובה ובדיון הפנו המשיבות לעסקאות שנערכו במקרקעין בשנים 2021 ו-2023, ובפרט לעסקה ביחס למגרש 202, שלטענתן משקפת שווי הקרוב לזה שנקבע בשומה המכרעת.
146. המשיבות לא הגישו ערר על השומות המכריעות. לפיכך, אין העסקאות עומדות לפנינו כראש תקיפה עצמאי נגד האופן שבו נותחו בשומה המכרעת או נגד המשקל שניתן להן.
147. עם זאת, אין מדובר בנתונים שהוצגו לראשונה בערר. שתי העסקאות פורטו בשומה המכרעת, והטענות הנוגעות לניתוח התמורה, למנגנוני התשלום ולמשקל שיש לייחס להן נדונו בהליך שהתנהל לפני השמאי המכריע.
148. עסקה במקרקעין הנישומים עצמם עשויה להיות בעלת חשיבות שמאית מיוחדת, שכן היא עשויה לגלם את מכלול מאפייניו הייחודיים של הנכס. על חשיבותה של עסקה בנכס הנישום ועל הצורך לבחון את נסיבותיה עמדנו גם בערר (תל אביב-יפו) 8165-09-21 עזבון המנוח חיים נתן חביב ז"ל ו-14 אחרים נ' הוועדה המקומית לתכנון ובניה בת ים (נבו).

149. משהעניין מושב לשמאי המכריע לצורך בחינה והבהרה נוספות בשאלת שווי המגורים, הוא רשאי להידרש גם לעסקאות אלה כחלק מן החומר שכבר עמד לפניו. במסגרת הבחינה המחודשת יוכל לשקול, אם יראה בכך צורך, אם יש בעסקאות אלו כדי לתמוך בתוצאה שאליה יגיע לאחר שישיב על השאלות שהוצגו בפניו, ולשמש אמת מידה לבחינת סבירותה או לסייע בהנמקתה. אין בכך כדי להתיר הגשת ראיות חדשות, הרחבת חזית או העלאת עילת תקיפה עצמאית מטעם המשיבות.
150. בשולי פרק זה נציין, כי אין אנו נדרשים בשלב זה למשמעות האופרטיבית שתהא לכך אם הבחינה המחודשת תוביל לתוצאה נמוכה מזו שנקבעה בשומה המכרעת. שאלה זו, ככל שתתעורר בפועל, תיבחן לאחר קבלת הבהרותיו של השמאי המכריע. מובהר כי אין בהחלטה זו משום הארכת מועד להגשת ערר מטעם המשיבות או היתר להעלות טענות תקיפה שלא הועלו במועד. השוו: ערר (ת"א) 86029-05-24 מבני גזית 2000 בע"מ נ' הוועדה המקומית לתכנון ובניה תל אביב (נבו, 23.7.2025).
הוראות לשמאי המכריע
151. השומות מוחזרות לשמאי המכריע אך ורק לצורך הבהרה ובדיקה נוספת בסוגיית שווי זכויות המגורים ובסוגיית המרחק מכביש 1, וכן לצורך שילוב התיקון המחייב במספר מקומות החניה. 
152. בתוך 14 ימים ממועד המצאת החלטה זו יעבירו הצדדים לשמאי המכריע את ההחלטה, את פרוטוקול הדיון, את כתבי הטענות בהליך זה ואת החומר שהוגש בהליך המקורי לפניו.
153. ככל שיסבור השמאי המכריע כי נדרשות השלמות טיעון מצומצמות, שאלות הבהרה או דיון נוסף לצורך מילוי ההוראות שלעיל, יקבע את סדרי הדין בהתאם לשיקול דעתו. אין בכך כדי לאפשר הרחבת חזית, הגשת ראיות חדשות או פתיחה מחדש של סוגיות שהוכרעו בהחלטה זו. 
154. במסמך ההבהרות או בשומה המתוקנת, ככל שיהיה בה צורך, יפרטו בנפרד את הבדיקה ואת התיקונים שנערכו בעקבות כל אחת מן ההוראות שלעיל, ויציגו באופן ברור את השפעתם על שווי המקרקעין, על ההשבחה ועל היטל ההשבחה.
155. הצדדים יהיו רשאים להגיש השגה ביחס לשומה המתוקנת או למסמך ההבהרות בתוך 45 יום ממועד המצאת התייחסות השמאי המכריע, ולפעול בהתאם להוראות הדין. 
156. מובהר כי אין בהשבת הדיון לשמאי המכריע כדי לפתוח מחדש קביעות שנקבעו בהחלטה זו, אלא רק טענות הנוגעות לאופן יישומן ולהכרעות החדשות שיינתנו בסוגיות שהושבו.
הוצאות וסוף דבר
157. תוצאת העררים מעורבת. במכלול הדברים מרבית טענותיה של הוועדה המקומית נדחו; טענתה בדבר מספר מקומות החניה התקבלה בהסכמה; ובעניין שווי המגורים נדרשת הבהרה נוספת (כמו גם, הרבה למעלה מן הצורך, בעניין המרחק מהכביש).
158. לחובת הוועדה המקומית יש להביא גם את אופן הצגת טענותיה בעניין שווי החניה, כפי שפורט בהרחבה לעיל.
159. מנגד, יש לזקוף לזכות המשיבות את התנהלותן בסוגיית מספר מקומות החניה: משנוכחו כי נפלה טעות בתחשיב שערך השמאי המכריע, לא ביקשו להיאחז בה חרף התוצאה הכספית הנוחה להן, אלא ויתרו על הטענה במפורש כבר במהלך הדיון - התנהלות התורמת לייעול הדיון וההולמת בעל דין בהליך שתכליתו בירור ההשבחה וגביית מס אמת.
160. יחד עם זאת, אין להתעלם מכך שסוגיית מספר מקומות החניה הוכרעה לגופה לטובת הוועדה המקומית. אלא שמשעה שמדובר בטעות אריתמטית ברורה שהודו בה המשיבות בעצמן, כך שלא נדרשה הכרעה מקצועית או משפטית מורכבת - אין בכך כדי לשנות את מסקנתנו באשר להוצאות, בהינתן יתר הטענות שהעלתה הוועדה המקומית ונדחו, וכלל התנהלותה בהליך זה.
161. בשקלול מכלול השיקולים, ובהתאם לגובה השומה המכרעת, מצאנו לחייב את הוועדה המקומית בהוצאות המשיבות בסך כולל של 12,000 ש"ח, בשלב זה. 
162. שאלת ההוצאות ביחס לסוגיות שהושבו תידון, ככל שנדרש לטענות נוספות, לאחר קבלת התייחסותו של השמאי המכריע.
163. הסכום ישולם למשיבות בתוך 30 ימים ממועד המצאת החלטה זו, שאם לא כן יישא הפרשי הצמדה וריבית כדין עד לתשלום בפועל.
164. ההחלטה ניתנה פה אחד.

